b'\n_START_ARTICLE_\nJohannes H\xc3\xb8sflot Kl\xc3\xa6bo\n_START_SECTION_\nAikuisten arvokilpailut\n_START_PARAGRAPH_\nKl\xc3\xa6bo saavutti Lahden MM-kilpailuissa 2017 pronssia vapaan hiihtotavan sprintiss\xc3\xa4. Parisprintiss\xc3\xa4 h\xc3\xa4n oli Emil Iversenin kanssa nelj\xc3\xa4s. Ennen loppusuoraa Iversen oli viel\xc3\xa4 ankkuriosuudellaan ensimm\xc3\xa4isen\xc3\xa4 ennen Iivo Niskasta. Iversen kuitenkin kaatui viimeisess\xc3\xa4 kaarteessa.  Niskanen kompastui norjalaiseen, ja Iversen j\xc3\xa4i kilpailussa nelj\xc3\xa4nneksi palkintopallin ulkopuolelle. 15 kilometrin perinteisen hiihtotavan kilpailussa Kl\xc3\xa6bo oli viidestoista._NEWLINE_Kl\xc3\xa6bo voitti Pyeongchangin olympialaisissa 2018 kultaa perinteisen hiihtotavan sprintiss\xc3\xa4, 4\xc2\xa0\xc3\x97\xc2\xa010\xc2\xa0kilometrin viestiss\xc3\xa4, jossa hiihti ankkuriosuuden sek\xc3\xa4 vapaan hiihtotavan parisprintiss\xc3\xa4 Martin Johnsrud Sundbyn kanssa. 30 kilometrin yhdistelm\xc3\xa4kilpailussa h\xc3\xa4n oli kymmenes. Seefeldin vuoden 2019 MM-kilpailuissa Kl\xc3\xa6bo voitti kultaa vapaan hiihtotavan sprintiss\xc3\xa4, perinteisen hiihtotavan parisprintiss\xc3\xa4 ja viestiss\xc3\xa4.\n_START_SECTION_\nNuorten arvokilpailut\n_START_PARAGRAPH_\nH\xc3\xa4n on kolminkertainen maailmanmestari ja viisinkertainen mitalisti nuorten MM-kilpailuista. Vuonna 2015 Almatyss\xc3\xa4 h\xc3\xa4n saavutti pronssia sek\xc3\xa4 sprintist\xc3\xa4 perinteisell\xc3\xa4 hiihtotavalla ett\xc3\xa4 viestist\xc3\xa4. Vuonna 2016 R\xc3\xa2\xc8\x99novissa Kl\xc3\xa6bo saavutti kultaa vapaan hiihtotavan sprintiss\xc3\xa4, kymmenen kilometrin perinteisen hiihtotavan kisassa ja viestiss\xc3\xa4.\n_START_SECTION_\nMaailmancup\n_START_PARAGRAPH_\nKl\xc3\xa6bo debytoi maailmancupissa helmikuussa 2016 Drammenin perinteisen sprintiss\xc3\xa4 sijoittuen sijalle 15. N\xc3\xa4in ollen h\xc3\xa4n saavutti heti ensimm\xc3\xa4iset maailmancupin pisteens\xc3\xa4. Ensimm\xc3\xa4isen palkintopallisijansa Kl\xc3\xa6bo saavutti toisessa maailmancup-kilpailussaan oltuaan marraskuussa 2016 kolmas Rukalla perinteisen sprintiss\xc3\xa4. Seuraavana viikonloppuna h\xc3\xa4n sijoittui toiseksi Lillehammerin Nordic Opening -tapahtuman kokonaiskilpailussa. My\xc3\xb6hemmin samalla kaudella h\xc3\xa4n oli kolmas Toblachin vapaan hiihtotavan sprintiss\xc3\xa4. Ensimm\xc3\xa4isen maailmancupvoittonsa h\xc3\xa4n saavutti Otep\xc3\xa4\xc3\xa4n vapaan hiihtotavan sprintiss\xc3\xa4 18. helmikuuta 2017. Drammenin perinteisen sprintiss\xc3\xa4 h\xc3\xa4n oli toinen. H\xc3\xa4n voitti maailmancupin finaalitapahtumassa Quebecissa 15 kilometrin perinteisen hiihtotavan yhteisl\xc3\xa4ht\xc3\xb6kilpailun. H\xc3\xa4n voitti my\xc3\xb6s finaalitapahtuman kokonaiskilpailun. H\xc3\xa4n voitti kauden 2016\xe2\x80\x932017 sprintticupin ja sijoittui maailmancupin kokonaiskilpailussa nelj\xc3\xa4nneksi._NEWLINE_Kl\xc3\xa6bo voitti maailmancupkaudella 2017\xe2\x80\x932018 Rukalla k\xc3\xa4ydyn Nordic Opening -tapahtuman kokonaiskilpailun, perinteisen sprintin ja perinteisen hiihtotavan 15 kilometrin kilpailut.  Lillehammerissa h\xc3\xa4n voitti perinteisen hiihtotavan sprintin ja 30 kilometrin yhdistelm\xc3\xa4kilpailun. Davosissa h\xc3\xa4n voitti vapaan hiihtotavan sprintin, Toblachissa 15 kilometrin perinteisen hiihtotavan takaa-ajokilpailun. Dresdenin vapaan hiihtotavan sprintiss\xc3\xa4 h\xc3\xa4n oli toinen. H\xc3\xa4n voitti Planicassa perinteisen hiihtotavan sprintin ja oli perinteisen 15 kilometrill\xc3\xa4 toinen. Seefeldiss\xc3\xa4 h\xc3\xa4n voitti vapaan hiihtotavan sprintin. H\xc3\xa4n oli Lahden vapaan sprintiss\xc3\xa4 kolmas ja voitti Drammennin perinteisen sprintin. Falunin finaalitapahtumassa h\xc3\xa4n voitti vapaan sprintin. H\xc3\xa4n voitti maailmancupin kokonaiskilpailun ja sprintticupin._NEWLINE_Hiihdon maailmancupin kauden 2018\xe2\x80\x932019 avauskilpailussa Rukalla, Kl\xc3\xa6bo sijoittui toiseksi miesten sprintiss\xc3\xa4. Kl\xc3\xa6bo johti kilpailua loppusuoralla, mutta Aleksandr Bol\xc5\xa1unov hiihti takana viereisell\xc3\xa4 ladulla tasaty\xc3\xb6nt\xc3\xb6\xc3\xa4 lujaa ja alkoi saavuttaa norjalaista. Ennen maalia Kl\xc3\xa6bo jostain syyst\xc3\xa4 suoristi selk\xc3\xa4ns\xc3\xa4 ja antoi vauhtinsa hyyty\xc3\xa4, kun taas Bolshunov jatkoi hiiht\xc3\xa4mist\xc3\xa4 ja voitti kauden avaavan sprintin. Kl\xc3\xa6bo sijoittui kilpailussa toiseksi. H\xc3\xa4n voitti samalla kaudella Davosin vapaan hiihtotavan sprintin. Tour de Skill\xc3\xa4 h\xc3\xa4n voitti vapaan hiihtotavan sprintit Toblachissa ja Val M\xc3\xbcstairissa. Oberstdorfissa h\xc3\xa4n voitti 15 kilometrin vapaan hiihtotavan takaa-ajokilpailun, Val di Fiemmess\xc3\xa4 15 kilometrin perinteisen hiihtotavan yhteisl\xc3\xa4ht\xc3\xb6kilpailun sek\xc3\xa4 Tourin kokonaiskilpailun 16,7 sekunnin erolla Sergei Ustjugoviin. Otep\xc3\xa4\xc3\xa4ss\xc3\xa4 h\xc3\xa4n voitti perinteisen hiihtotavan sprintin ja Lahdessa vapaan hiihtotavan sprintin. MM-kilpailujen j\xc3\xa4lkeen h\xc3\xa4n voitti Drammenin perinteisen hiihtotavan sprintin sek\xc3\xa4 Falunin vapaan hiihtotavan sprintin. H\xc3\xa4n varmisti sprintticupin voiton jo ennen viimeist\xc3\xa4 osakilpailua. H\xc3\xa4n voitti Calgaryn finaalitapahtuman kokonaiskilpailun sek\xc3\xa4 vapaan hiihtotavan sprintin ja 15 kilometrin perinteisen yhteisl\xc3\xa4ht\xc3\xb6kilpailun. Sprintticupin lis\xc3\xa4ksi h\xc3\xa4n voitti maailmancupin kokonaiskilpailun.'